ፌዴሬሽኑ ዝቅተኛ ገቢ ያላቸውን ሴቶች ተጠቃሚ ለማድረግ እየሰራ መሆኑ ተገለፀ
 ገቢያቸው ዝቅተኛ የሆኑ ሴቶች የኢኮኖሚ አቅማቸውን ለማሳደግና ማህበራዊ ችግሮቻቸውን ለመቅረፍ የሚያስችሉ ፕሮጀክቶችን በመንደፍ ወደ ስራ ለመግባት እየተንቀሳቀሰ መሆኑን የኢትዮጵያ ሴቶች ፌዴሬሽን አስታወቁ። የፌዴሬሽኑ ፕሬዚዳንት ወይዘሮ አዜብ መስፍን ትናንት በኢሊሊ ሆቴል የዘንድሮው የበጀት ዓመት ቀጣይ ስድስት ወራት የእቅድ አፈፃፀም ሪፖርትና ቀጣይ አቅጣጫ  የውይይት መድረክ በተካሄደበት ወቅት ፌዴሬሽኑ የጉሊት ፕሮጀክቶችን በመቅረፅ ገቢያቸው ዝቅተኛ የሆኑ ሴቶች የኢኮኖሚ አቅማቸውን ለማሳደግና ማህበራዊ ችግሮቻቸውን ለመቅረፍ የሚያስችል ፕሮጀክት በሁሉም ክልሎች ተግባራዊ ሊያደርግ ነው።በተለያዩ አካባቢዎች ያሉ የጉሊት የገበያ ስፍራዎች የመረጃ ክፍተት፣ የፅዳት ጉድለት፣ የሸቀጦች ማስቀመጫ ቦታዎች እጥረት እንዳለባቸው የገለፁት ወይዘሮ አዜብ የጉልት ስፍራዎች በዘመናዊ መልክ ማደራጀቱ ለገዢው ህብረተሰብም ሆነ በንግድ ዘርፍ ለተሰማሩ ዜጎች የሚኖረው ኢኮኖሚያዊና ማህበራዊ ፋይዳ የጎላ ነው ብለዋል።በውይይቱ ወቅት ጉሊቶች ያሏቸውን ማህበራዊና ኢኮኖሚያዊ ፋይዳ በዝርዝር በውይይቱ ወቅት ለተገኙ አባላት የቀረበ ሲሆን እንደ ማሳያም አዳዲስ የጉልት ቦታዎችን በአዲስ አበባ ለማቋቋም የተዘጋጀ ፕሮጀክት ከቀረበ በኋላ ሌሎች ክልሎችና የድሬዳዋ መስተዳድርም ከማሳያው ሊማር እንደሚገባ ተናግረዋል።ፌዴሬሽኑ የሴቶችን ሁለንተናዊ አቅም ለማሳደግ እስከ ቀበሌ ድረስ መዋቅሩን በመዘርጋት የተለያዩ ስራዎችን ሲሰራ መቆየቱን ጠቁመው፤ በመላው ሀገሪቱ የእናቶችና ህፃናት ጤንነት፣ ማህበራዊ፣ ኢኮኖሚያዊና ዴሞክራሲያዊ መብቶቻቸው እንዲከበሩ ሰፊ ስራ መስራቱን ተናግረዋል።ከየክልሉ የመጡ የፌዴሬሽኑ ተወካዮችም በእቅዱ ላይ ሀሳባቸውን የሰጡ ሲሆን መሻሻል ያሉባቸውን ሀሳቦች ላይም ተወያይተዋል። በአለም አቀፍ ደረጃ ለ103ኛ ጊዜ በኢትዮጵያ ለ38ኛ ጊዜ የሚከበረውን የዓለም የሴቶች ቀን በዓል ሴቶች በድምቀት ማክበር እንደሚገባቸው ጠቁመው፤ በተለይም በሀገሪቱ ያለውን ሰላምና ዴሞክራሲ ተጠናክሮ የሚቀጥልበት ሁኔታ ላይ ትኩረት በማድረግ ማክበር እንደሚገባቸውም አሳስበዋል።የዘንድሮው የአለም የሴቶች ቀን “በእኩልነት ላይ የተመሰረተ ቤተሰባዊ ግንኙነት ለዴሞክራሲያዊ አስተሳሰብ መሰረት ነው!” በሚል መሪ ሀሳብ ተከብሮ እንደሚውልም ተገልጿል።በሌላ በኩልም ፌዴሬሽኑ ሴቶች ያሉባቸውን ሁለንተናዊ ችግሮች አጉልቶ በማሳየት በኩል ከመገናኛ ብዙሃን ባለሙያዎች ጋር በቅርበት መስራት እንደሚያስፈልግ ተጠቁሟል።በመሆኑም ከሁሉም ክልሎች የተውጣጡ የመገናኛ ብዙሃን ባለሙያዎች በኢሊሊ ሆቴል ለሁለት ቀናት የሚቆይ ስልጠና በመሰጠት ላይ ሲሆን፤ የመገናኛ ብዙሃን ባለሙያዎች የሚያገኙትን ጠቃሚ መረጃ ለህብረተሰቡ ጥበብ በተላበሰ መልኩ በማቅረብ በተለይም የሴቶች ተጠቃሚነት ላይ መስራት እንደሚገባቸው በስልጠናው ወቅት መገለፁን እንደሚገባ ዋልታ ኢንፎርሜሽን ማዕከል ዘግቧል።